מצודת סקלן

מצודת סקלן (בצרפתית: Fort de Seclin) הוא מבצר צבאי שבנה צבא צרפת במאה ה-19 במסגרת הקמת מערכת הביצורים סרה דה ריבייר. המצודה הייתה חלק ממערך של 12 מבצרים שהוקמו מסביב לעיר ליל כדי להגן עליה .

המצודה הייתה מעורבת בקרבות מלחמת העולם הראשונה והשנייה ושרדה פגיעות במבנה.

בשלהי המאה ה-20 נרכשה המצודה על ידי גורם פרטי ששיפץ אותו ופתח בה מוזיאון צבאי. היא אחרון המבצרים ששמרו על ליל שנמצא המצב שניתן לבקר בו.

 רקע 
בשנים 1871-1870 הובס הצבא הצרפתי, בפיקודו של נפוליאון, על ידי צבאה של גרמניה-פרוסיה במלחמת צרפת–פרוסיה. הפסד זה הביא את צרפת להכנת תוכנית לחיזוק גבולה המזרחי כדי להתמודד עם מערכה עתידית. האחריות על פרויקט חיזוק ההגנה נמסר לידיו של גנרל רמון אדולף סרה דה ריבייר והמערכת ההגנתית שנבנתה נקראה מערכת הביצורים סרה דה ריבייר על שמו.

תוכניתו של סרה ריבייר סימנה מספר ערים כיעדים אסטרטגיים (במיוחד ערים לאורך גבולותיה של צרפת) שיש לחזק את ההגנות עליהם.

אחת הערים האלו הייתה ליל, שבקרבת גבולה של צרפת עם בלגיה, ולפי תוכניתו של סרה דה ריבייר נבנו 12 מבצרים מסביב לעיר.

 מקום המצודה 
המצודה נמצאת כשמונה ק"מ מדרום לעיר ליל וכשלושה ק"מ מצפון מזרח לעיירה סקלן  (ממנה קיבלה המצודה את שמו).

 מבנה המצודה 
המצודה נבנתה בצורת טרפז שחזיתו פונה לדרום מזרח והכניסה אליו פונה לצפון מערב, לכוון העיר ליל עליה הגן. המצודה הייתה מוקפת חומה וחפיר יבש כשבחומה נבנו מצדיות שאיפשרו לשמור על החפיר מפני פלישה של אויבים.

כדי להגן על השער נבנה מעל החפיר גשר מתרומם. הגשר לא קיים כיום אך המנגנון להרמתו והורדתו נשמר.

המצודה בת שתי קומות וכמו רבים ממבצרי סרה דה ריבייר נבנתה הקומה התחתונה מתחת לפני הקרקע והקומה העליונה מעליה. החלק העליון כוסה באדמה משופעת באופן שיצר למצודה מראה של גבעה טבעית.

משער המצודה הוליך שביל לחצר המרכזית של המצודה ממנה הוליכו שערים אל חדרי המצודה. רוב חלקי המצודה שקועים בתוככי הגבעה.

אורך המצודה כ-150 מטר ורוחבו כ-200 מטר וסך שטחו כ-50 דונם (כולל החפיר מסביב). שטח כלל המתחם של המצודה (כולל האדמות שמסביבו) הוא כ-100 דונם.

 ההיסטוריה של ההמצודה 
 הקמהר 
מצודת סקלן נבנתה בשנים 1878-1875.

ב-1887 החליט שר המלחמה ז'ורז' בולנז'ה להעניק לכל ממבצרי סרה דה ריבייר שמות של גיבורי צבא צרפתיים. בהתאם לכך נקראה מצודת סקלן על שם הגנרל הצרפתי שרל פרנסואה דוהו  שפעל במאה ה-18 ובין השאר השתתף בקרב הגנה על ליל.

בשלהי אותה שנה הוחלף בולנז'ה על ידי תאופיל פרון שהפך את ההוראה והחזיר למבצרי סרה דה ריבייר את שמם המקורי אך השם הזמני כבר נחרט על שער הכניסה לכן לעיתים מכונה המצודה גם "מצודת דוהו".

עם סיום בנייתו אוישה המצודה על ידי כ-800-700 חיילים והוגן בנוסף גם על ידי 40 תותחים.

 פרויקט חיזוק המבצרים 
בשלהי המאה ה-19 חלו שינויים דרמטיים בפיתוח הארטילריה הן מבחינת טווח, הן מבחינת משקל הפגזים והן מבחינת הרכב חומרי הנפץ ועוצמת הפיצוץ של הפגזים. שינויים אלו הביאו את צבא צרפת להחלטה לבחון את עמידות מבצרי סרה דה ריבייר, שהיו מוגנים בעיקר באדמה, מול הארטילריה החדשה.

ב-1886 ערך הצבא ניסויי ירי ארטילרי מהתותחים הכבדים שלו על אחד ממבצרי המערכת (מבצר מלמייזון ). התוצאות הצביעו על נזקים משמעותיים שנגרמו לקירות ולגגות שנבנו מאבן. המסקנות מבדיקות אלו היו שיש לחזק את ההגנה על המבצרים על ידי שימוש בבטון מזוין והחל תהליך כזה במבצרים שכבר נבנו כשמבצרים חדשים נבנו מלכתחילה מבטון מזוין.

לאור העלות הגבוהה של שיפוץ זה הוחלט בצבא צרפת לחזק רק את המבצרים במזרח צרפת ולהסתמך על הברית עם בלגיה לכן מצודת סקלן לא חוזקה בבטון ונשארה רק עם כיסוי האדמה.

 מלחמת העולם הראשונה 
ב-1914, עם תחילת מלחמת העולם הראשונה, נכבשה המצודה על ידי גרמנים ממעצמות המרכז ושימש מרכז תספוקת לקו החזית. בשלהי 1918 הצליחו כוחות בריטים מ"רגימנט המלך מליברפול"  לשחרר את המצודה במסגרת אופנסיבה של הארמייה הראשונה הבריטית והארמייה החמישית הבריטית לשחרר את ליל וסביבתה.

 בין מלחמות העולם 
עם סיום המלחמה נשארה בריטניה בשטח צרפת והפכה את הנמצודהלבית חולים צבאי. ב-1921 חזרו הבריטים לבריטניה והמצודה הוחזרה לרשות צבא צרפת. לאחר מהלך זה הפך צבא צרפת את המצודה למחנה של חיל משמר. מכיוון שהצבא לא השתמש בכל שטח המצודה הוא אומץ על ידי נטוריסטים שהקימו במקום מחנה.

לקראת פרוץ מלחמת העולם השנייה תגבר צבא צרפת את כוחותיו במצודה ומנע את המשך קיומו של מחנה הנודיסטים במקום.

 מלחמת העולם השנייה 
במאי ויוני 1940 עברה המצודה לידי צבא גרמניה, בעקבות כיבוש צרפת על ידי גרמניה. בתקופה זה הפכה המצודה לבית סוהר ושלוחה של בית הסוהר המרכזי בליל .

בין ה-7 ביוני 1944 ל-24 באוגוסט 1944 הוציאו הגרמנים להורג, בתחומי המצודה, 69 מחברי תנועת ההתנגדות הצרפתית במה שקרוי "טבח מצודת סקלן" .

החל מאוגוסט 1944 החלו בעלות הברית להרחיב את ראש הגשר של הפלישה לנורמנדי צפונה ובתחילת ספטמבר שוחררה ליל וגם המצודה.

 אחרי מלחמת העולם השנייה 
לאחר המלחמה המשיך צבא צרפת להשתמש במצודה כבית כלא ובהמשך כמחסן תחמושת.

בשנות ה-70 נטש צבא צרפת את המצודה וחלה התדרדרות במצבה.

ב-1996 נרכש שטח המצודה על ידי משפחה פרטית שהחלה לשפץ את המקום בכוחות עצמה. מהלך זה מנע את הפיכת המצודה לעיי חורבות, כמו שקרה לשאר 11 המבצרים שהגנו על ליל.

 המצודה כיום 
ב-2003 פתחה המשפחה שרכשה את המקום מוזיאון פרטי בתוככי המצודה. המוזיאון מתמקד בשנים 1920-1870 ובמיוחד במלחמת העולם הראשונה ונקרא "המרכז ההיסטורי של פרשים וארטילריה במצודת סקלן" (The Centre historique de la cavalerie et de l'artillerie au Fort de Seclin).

במוזיאון מוצג אוסף של כלי נשק, אוכפים, רתמות, 10 תותחים, 8 כלי רכב רתומים לסוסים, שני טנקי שאר B1 ממלחמת העולם השנייה וכן מזכרות של הגנרל אשיל דפונטיין  שנהרג בקרבות בשנת 1914.

בנוסף לתצוגות מתקיימים במצודה אירועים לציון תאריך שחרור המבצר באוקטובר 1918. האירועים כוללים שיחזור קרבות וירי של תותחי 75 מ"מ. כ-7,000 תיירים מבקרים במוזיאון מדי שנה.

 גלריה 

 לקריאה נוספת 
 Marco Frijns, Luc Malchair, Jean-Jacques Moulins et Jean Puelinckx, Index de la fortification française 1874 - 1914, Edition Autoédition, 2008, 832 p. (), p. 474 et 489.

 קישורים חיצוניים 

  (בארכיון האינטרנט)

 מצודת סקלן, באתר wo1memorie.com  (בארכיון האינטרנט)
 מצודת סקלן, באתר sites.google.com
 מצודת סקלן, באתר espacesfortifies-hautsdefrance.com 
 מצודת סקלן, באתר evasion.lenord.fr 
 מצודת סקלן, באתר horizon14-18.eu 
 מצודת סקלן, באתר messortiesculture.com
 מצודת סקלן, באתר nord-decouverte.fr 
 מצודת סקלן, באתר התיירות של ליל
 מצודת סקלן, באתר lavoixdunord.fr
 , 2017
 , 2022

 הערות שוליים 

קטגוריה:ליל: מבנים
קטגוריה:נור-פה דה קאלה: מבנים
קטגוריה:צרפת במלחמת העולם השנייה
קטגוריה:קרבות החזית המערבית במלחמת העולם הראשונה
קטגוריה:צרפת: מוזיאונים צבאיים
סקלן
סקלן